มาตรการ 4 ระยะ เปลี่ยนผ่านโรคโควิด-19 เป็นโรคประจำถิ่น
พญ.สุมนี วัชรสินธุ์ ผู้อำนวยการสำนักสื่อสารความเสี่ยงและพัฒนาพฤติกรรมสุขภาพ กรมควบคุมโรค กระทรวงสาธารณสุข แถลงสถานการณ์โควิด-19 ว่า ในที่ประชุม ศบค. มีการแจ้งผลการประชุมคณะกรรมการโรคติดต่อแห่งชาติ ครั้งที่ 2/2565 ที่เห็นชอบมาตรการรองรับการเปลี่ยนผ่านโรคโควิด-19 สู่โรคประจำถิ่น ซึ่งแบ่งระยะเวลาดำเนินการ 4 ระยะ โดยพิจารณาจากปัจจัยหลากหลายด้าน เช่น จำนวนผู้ป่วยปอดอักเสบ หรือผู้ที่ต้องเข้ารับการรักษาในโรงพยาบาล ความครอบคลุมในการได้รับวัคซีน สำหรับ 4 ระยะ ประกอบด้วย ระยะขาขึ้น คือระยะที่จำนวนของผู้ติดเชื้อเพิ่มขึ้น โดยจะต้องมีการควบคุมเพื่อลดการระบาดให้ได้มากที่สุด ระยะคงที่ คือ ระยะที่ผู้ติดเชื้อมีจำนวนคงที่และไม่ได้เพิ่มสูงขึ้นไปกว่าเดิม ระยะที่มีการลดลงของผู้ติดเชื้ออย่างต่อเนื่อง และระยะที่ออกจากการเป็นโรคระบาดเข้าสู่การเป็นโรคประจำถิ่น ซึ่งการเข้าสู่การเป็นโรคประจำถิ่นจะต้องพิจารณาจากปัจจัยการได้รับวัคซีนและอัตราการครองเตียง อัตราการเสียชีวิต รวมถึงการจัดความพร้อมของแผนรองรับด้านต่างๆขณะที่คณะกรรมการโรคติดต่อแห่งชาติ ได้จัดทำแผนการเฝ้าระวังป้องกันโรค การสอบสวนโรคและแผนการดูแลรักษา รวมทั้งมาตรการด้านกฎหมายที่จะต้องรองรับทั้ง 4 ระยะและจะต้องสามารถปรับเปลี่ยนได้ตามสถานการณ์ที่มีการเปลี่ยนแปลงอยู่ตลอดเวลาคณะกรรมการฯจะต้องมีการพิจารณาเป็นระยะ เพื่อครอบคลุมการดำเนินงานในทุกๆด้าน ให้การเปลี่ยนผ่านไปสู่โรคประจำถิ่น เป็นไปอย่างราบรื่น